Sardor Rashidov Osiyo Chempionlar Ligasi finalida to‘p suradigan birinchi o‘zbekistonlikka aylanishi mumkin

O‘zbekiston milliy terma jamoasi a’zosi Sardor Rashidov Osiyo Chempionlar Ligasining final uchrashuvida to‘p suradigan birinchi o‘zbek futbolchisiga aylanishi mumkin. Buning uchun musobaqaning yarim finalida “Al-Jaish” BAAning “Al-Ayn” klubini mag‘lub etishi kerak.

Tomonlarning “Al-Ayn” maydonida bo‘lib o‘tgan dastlabki o‘yini mezbonlarning 3:1 hisobidagi g‘alabasi bilan yakuniga yetgan bo‘lib, qatarliklarning yagona goliga aynan Rashidov mualliflik qilgandi. Bugun — 18-oktabr kuni yarim finalning javob o‘yini “Al-Jaish” maydonida bo‘lib o‘tadi.
Ma’lumot uchun, O‘zbekiston klublari Osiyo Chempionlar Ligasining yarim finaliga qadar uch bor yetib kelgan. “Bunyodkor” 2008 va 2012-yilgi mavsumda bunga muvaffaq bo‘lgan, “Paxtakor” esa 2003-yilgi mavsum yarim finalda o‘ynagan. Musobaqaning final uchrashuvida to‘p surish o‘zbekistonlik futbolchilardan hech biriga nasib qilmagan.